സംസ്ഥാനത്ത് ഡീസലും 100 കടന്നു തിരുവനന്തപുരം പാറശാലയില് വില 100.09 രൂപ കൊച്ചി സംസ്ഥാനത്ത് ഡീസല് വില 100 കടന്നു. ശനി രാത്രി 12ന് ഡീസലിന് 38 പൈസ കൂട്ടിയതോടെ തിരുവനന്തപുരം പാറശാലയില് വില 100.09 രൂപയായി. തിരുവനന്തപുരം നഗരത്തില് 99.83 രൂപയും കൊച്ചിയില് 97.90 രൂപയും കോഴിക്കോട്ട് 98.20 രൂപയുമായി ഉയര്ന്നു. പെട്രോളിന് 32 പൈസ വര്ധിപ്പിച്ചതോടെ തിരുവനന്തപുരത്ത് 106.41 രൂപയും കൊച്ചിയില് 104.34, കോഴിക്കോട്ട് 104.63 രൂപയും കൊടുക്കണം. ഈ മാസം ഒമ്ബതാം തവണയാണ് ഇന്ധനവില കൂട്ടുന്നത്. അന്താരാഷ്ട്ര വിപണിയില് അസംസ്കൃത എണ്ണവില കുറഞ്ഞപ്പോള് നിര്ത്തിവച്ചിരുന്ന ഇന്ധനവില കൂട്ടല് സെപ്തംബര് 24നാണ് കേന്ദ്രം പുനരാരംഭിച്ചത്. അന്നുമുതല് ഡീസലിന് 17 ദിവസത്തിനുള്ളില് 4.49 രൂപയും പെട്രോളിന് 13 ദിവസത്തിനുള്ളില് മൂന്നു രൂപയും കൂട്ടി. എന്നാല്, അന്താരാഷ്ട്ര വിപണിയില് എണ്ണവില കുറഞ്ഞ സമയത്ത് ഇന്ധനവില കുറയ്ക്കാന് കേന്ദ്രം തയ്യാറായില്ല. ആറു മാസത്തിനുള്ളില് ഡീസലിന് 14.69 രൂപയാണ് കൂട്ടിയത്. കേന്ദ്രം നികുതി കുത്തനെ കൂട്ടിയതോടെയാണ് ഇന്ധനവില റെക്കോഡ് ഉയരത്തിലെത്തിയത്. ഡീസലിന്റെ എക്സൈസ് തീരുവ 15.83 രൂപയായിരുന്നത് കഴിഞ്ഞ വര്ഷം 31.80 രൂപയായി ഉയര്ത്തി. പെട്രോളിന് 19.98 രൂപയായിരുന്നത് 32.90 രൂപയുമാക്കി.